Gandia presenta la primera edició de la Nit dels Ciris de Benipeixcar
18 juny 2024

## Gandia presenta la primera edició de la Nit dels Ciris de Benipeixcar18 juny 2024Última actualització: 18 juny 2024

![](../gestion/img/4a2d26af531b252be8d2990b041ee2fc46f1d5739aaf6074f1b6960660b7bb69.jpg)  
  

La **presidenta de la Junta de Districte de Benipeixcar, Maribel Codina** i el **tresorer i representant de l'Associació de Veïns del barri, Jesús Ribes**, han presentat hui la **Nit dels Ciris**, una iniciativa que tindrà lloc aquest **dissabte 22 de juny**.  
  
_"Aquesta és la primera edició i vull agrair a l'Associació de Veïns tota la seua implicació a l'hora d'organitzar l'esdeveniment. Serà un complement perfecte per a la nit de Sant Joan i espere que, a partir d'ara, es repetisca cada any"_, ha comentat la regidora.  
  
La programació començarà a les 19 hores amb el taller 'Fes el teu ciri', que serà al Centre social de Sant Cristòfol. _"Les places estan plenes, cosa que és un senyal que la proposta de la festa tindrà èxit"_, ha comentat el tresorer.  
  
La vesprada continuarà a les 19.30 hores amb els jocs tradicionals que hi haurà al carrer Gaietà Garcia fins a les 21 hores. Precisament a aquesta hora, els veïns, veïnes i visitants del barri encendran les veles, il·luminant així els carrers i places del centre històric de Benipeixcar, que es convertirà en tot un espectacle.  
  
_"Insistisc en el fet que vinga com més gent millor. Aquesta serà la part més bonica de la festa i si ens ajuden moltes persones aconseguirem encendre 5000 ciris i serà màgic"_, ha comentat el tresorer.  
  
Entre les 22 i les 00 hores, la gent es podrà acostar a la zona de l'aparcament públic a observar la lluna, les estrelles i els planetes amb un telescopi. A més, de 22:30 a 00:30 hores el barri acollirà diversos concerts simultanis a diferents parts del districte.  
  
De 22.30 a 22.50 hores i de 23.30 a 23.50 hores, un quintet de metalls actuarà a la plaça de Benipeixcar. En el mateix horari, la plaça Dr.Ferran acollirà el concert 'Sons de la mar, acordió i bandurria'.  
  
La nit acabarà amb el duet de violoncels i 'la lluna i el saxo', que actuaran de 23 a 23:20 hores i de 00 a 00:20 hores en la plaça de la Font i el carrer Ample, respectivament.  
  
Finalment, Ribes ha agraït a l'Ajuntament tota la col·laboració i ha recordat que la jornada comptarà amb un racó gastronòmic, un mercat d'artesanies, una projecció d'imatges i un concurs de fotografia. Les persones que vulguen participar en aquesta darrera activitat s'han d'inscriure el mateix dia 22 al casal de la plaça de Benipeixcar.

[Twittear](https://twitter.com/share)